khistorydata/jeongjo-sjw-relations huggingface dataset:
정조 12년 · 강
召見時原任大臣閣臣及藥院提調于誠正閣大臣徐命善洪樂性李福源李在協兪彥鎬李性源蔡濟恭閣臣金鍾秀吳載純鄭民始徐有防李秉模徐鼎修鄭東浚鄭大容藥院提調沈豊之尹行元
정조 12년 · 목
藥院議進慈宮湯劑而大臣閣臣爲承候求對故也
정조 12년 · 강
推承旨及時任閣臣
정조 12년 · 목
敎曰格例雖似微事防範維持所關不細況起居承安事體莫重近來習俗事關格例看作繁文瑣節筵體之不嚴朝儀之不肅皆由於此前此隨事提飭非不知近於繁瑣如欲一味任置所謂格例將無以遵守雖以昨今問安一事言之承宣之除非藥院兼銜則但當請承傳色問安而已豈敢以承候詣閣請對乎原啓則昨夜雖勿頒布違例則甚矣凡於靜攝時問安有勿爲之敎而下於廷班則只廷班不爲之下於院館則只院館不爲之未當以廷班之勿爲移用於院館今日朝問安只於院館下勿爲之敎則內閣之只憑院館之批夕候無端不爲違式亦甚矣近密之地昧然如此俱不可無警承旨及時任閣臣竝推考
정조 12년 · 강
召見時原任大臣閣臣藥院提調及下直守令于誠正閣
정조 12년 · 목
大臣閣臣爲承候求對故也○因藥院承候啓辭敎曰慈候夜來寢睡安穩益有差勝之效卿等與御醫入侍議定湯劑○敎曰尋常御用身爲有司之臣義當盡心莫重湯劑所用擧行萬萬駭然以本職劇任姑不重勘不可仍而無警尙衣院當該一提調爲先越俸三等○左議政李性源啓言玄風縣監宋碩欽七事仰對之際農桑盛之盛守誤以成字仰奏字音字義隨問隨改擧措顚錯請罷職敎以不知開卷第一義駭然則駭然而以此遞罷似非試可之意爲先拿處右議政蔡濟恭曰邑雖小許多民生之榮悴苦樂皆係守令如知其不可則恐難容護矣從之仍命庇仁縣監李郁延興海郡守李泰賢相換泰賢有過回婚兩親難於遠赴故也○又因藥院承候啓辭敎曰慈候比朝益勝膈間滯候通利但微有腹痛餘症蓋因胃氣姑未復常痰積用事今則有力疏導不若平平斡旋養胃湯再進亦恐如何招問醫官諸說亦然昨日所進香橘茶元方中去檳楖白扁豆減藿香橘皮各一錢加便香附一錢五分斗夏白茯苓縮砂各一錢人蔘甘草各五分一貼製入卿等不必入侍矣
정조 12년 · 강
以尹蓍東爲大司憲鄭啓淳爲大司諫尹行履爲執義申禹相爲掌令前望也
정조 12년 · 목
敎曰有未署經守令臺諫不備尙未署經云兩司違牌及衆所共知實病人竝許遞前望單子入之待下批牌招署經仍令辭朝
정조 12년 · 목
敎曰未肅拜玉堂許遞今日政差出以趙瑍爲承旨鄭大容爲副應敎尹羽烈爲副修撰李在學爲戶曹參判李東曄爲會寧府使洪大默爲玄風縣監李潤慶爲南兵使
정조 12년 · 목
安城郡守李天穆已聞著績聊警失言中衿川縣監兪漢參謹拙可貴振刷則善中
정조 12년 · 강
命通川等邑被墊民戶拔例顧助
정조 12년 · 목
原春監司金載瓉以通川歙谷漂壓民戶恤典題給馳啓敎曰大雨時行固幸矣本道則優不如不優已爲本道甚以爲憲觀此狀辭十五日之雨如是滂挓通歙被墊民戶至踰甘餘人物雖幸無事方農失葉極爲關心除尋常各別顧助最殘戶拔例加助一體報該曹以公穀會減諸邑則伊日雨水不至如彼其爲突云雖可幸也不可以此弛心近日驟雨異於連日均霑則雖道伯未必周知更令盡心探察過處預講撫摩之策尤過處別給農糧農不奪時民得糊口俾有申飭之實效事令廟堂嚴飭該道
정조 12년 · 강
正言朴載淳陳疏賜批
정조 12년 · 목
疏略曰顧今刑法不用關係至重而噫彼韓晚裕李儒慶居官以後用杖用棍狼籍無憚一則不思分憂委任之眷一則全負起廢特補之恩而乃有此故犯之擧臣謂殷山縣監韓晚裕亟施刊削之典順川郡守李儒慶特用徒配之律斷不可已也至若前兵判鄭昌聖伊時恇㥘失措之狀有若鳥駭獸竄者然儓輿下賤莫不指默唾罵目之以逃帥出給帶校任其驅打不恤死生及閑良輩推捉之時又任校卒之逞憾以此以彼節節駭怪不可以罷職簿勘而止臣謂前兵判鄭昌聖爲先削黜永刊本兵之望以爲尊朝廷重師律之地批以韓晚裕譴削事李儒慶徒配事一則示警足矣一則人人而雖如此渠當隨事小心其爲駭然非晚裕之比補亦譴耳亦不可一恕一否竝不允前兵判事亦已處分○敎曰外補降於竄配一等謫倅之稱自古而然苟有別般請罪之事則該道臣當狀聞京司則當啓論以待處分而今番順川倅事該曹之循常例無難降考有違格式殷倅之同事勿論亦涉斑駁似因元等第之差間而然不可無警飭其時開坼銓官竝推考
정조 12년 · 강
黃海監司李敬倫全羅監司徐龍輔陳疏辭職竝賜例批
정조 12년 · 강
備郞趙▣以病民摘奸啓
정조 12년 · 목
▣啓言東南郊病民一千六十八名還八五名不救十名方痛二百三十六名向差八百十七名時存幕五百五處西北郊病民六百九十六名還入四十三名不救五名方痛一百八十四名向差四百六十四名時存幕三百三處西北部病民受米過八日者抄其再痛飢困之類東南部雖云受米之不久所受旣少抄其至窮無告之類四部新病中亦抄當給者合七十八名區別壯弱依式給米則合米一石九斗八升明日賑郞眼同抄給計料
정조 12년 · 강
召見藥院提調及全羅監司徐龍輔于重熙堂
정조 12년 · 목
藥院議定慈宮湯劑故也○龍輔肅命命留待仍令當日辭朝
정조 12년 · 강
遞大司憲尹蓍東以金載順代之前望也
정조 12년 · 목
蓍東再違召敎曰初叨實職宜令一伸廉隅許遞前望單子入之待下批牌招察任
정조 12년 · 목
自今月二十一日至二十五日涉疑疾中部一百五十五名出幕郊外東部二百二十四名西部二百五十六名南部八百五十七名北部四百六十四名東活人署十五名西活人署三十六名以上病民一千八百四十八名方痛四百十四名向差一千二百六十一名已差還入一百四十五名死亡二十八名出幕八百八處○備郞趙▣啓言四部病民摘奸則新舊病民一千七百四十七名內還入九十七名不救八名實病民一千六百四十二名而方痛一百七十六名向差一千二百六十六名新舊幕八百二十一處內撤還三十八處時存幕七百八十三處與賑郞抄其再痛中尤甚者新病中當給者合八十四名依例給米則合米一石十斗二升而或有過期彌留尤爲可矜者一體抄給去夜大雨川邊結幕前此撤移而上漏下濕亦將難免隨漏卽覆之意亦爲申飭于各部與賑廳計料○賑廳啓言本廳郞廳與備郞各該部官同往四郊新舊病民中抄貧窮尤甚者依例給米間三日摘奸時目見遑汲之類不拘八日之限壯弱救急之數四部守內合一百六十五口米三石六升分給敎曰俄因備郞所告分給形止已知之而昨今大雨能免滲漏之患乎更加申飭各部
정조 12년 · 강
召見時原任大臣閣臣及藥院提調于誠正閣
정조 12년 · 목
爲承候求對故也○因藥院承候啓辭敎曰湯劑進服後膈間顯有涼意恐有妨於寒痰而腹痛時時微現此或爲湯劑效益更觀夜間氣候繼進當否當議定卿等不必入侍矣
정조 12년 · 강
酌放禁府刑曹囚徒
정조 12년 · 목
敎曰潦熱如此該房承旨取見禁府刑曹囚徒書入點下者決放以啓○政院啓言依下敎禁府保放罪人金泰熙卽其地定配林致秀張泳李仁煥張敬相延德雨依本律勘放草記閔廷桓依他檢官例勘放草記金潤國前配法已施以奪告身放送時囚罪人權友仁付過放送李得臣以不應爲而爲律勘放刑曹輕囚罪人安福崇權㸇吳景雲申應祺元亨斗梁啓賢照律草記金守海勘處韓吾公尹致衡決配黃一哲遠配待用刑嚴刑三次奴好乭李世興傷處看審勘放草記趙漢璡已推覈則照律草記南莫乭抄出文案草記金漢重定配池聖禧罪犯商量決放朴茂盛罪犯商量勘放朴聖彩保放事請分付禁府刑曹
정조 12년 · 강
命檢閱李相璜給由
정조 12년 · 목
政院以相璜謂有身病陳疏徑出依例禁推啓敎以聞其實病難强不得已徑出云禁推分揀給由
정조 12년 · 강
全羅監司徐龍輔陳疏請歷省母墳賜例批
정조 12년 · 강
命漢江津鎭舍自訓局趁卽修補
정조 12년 · 목
文兼柳文養啓言臣以農形津舍船隻摘奸事馳往于露梁漢江三田渡則農形自衿川至廣州界沿路所見擧皆移秧未見片土之陳荒早稻則或再除草中晚稻方張初除草田穀則豆太忝粟善爲成就至於木花則雨澤頻沾莖葉稀疎稍遜於豆太村閭徑過之路招集田夫以聖諭中麥糧不絕借牛助耕等事一一勞問則咸曰今年麥農登稔幸免顑頷之患云津船及鎭舍摘奸則露梁津渡涉船十五隻三田渡渡涉船十八隻幷無頉家舍亦無大段破傷處漢江津則渡涉船十五隻無頉而鎭舍則所見愁痛內舍十二間全數頹壓改構一款不容少緩蓋楊花渡露梁漢江三田渡四津分屬四軍門而辛未年各津船變通之後四處別將以該營將校自辟差送事自均廳成節目癸酉年本津鎭舍自訓局創建而年久破傷一未修葺者蓋因當初節目中有別將鎭舍頹破則該軍門報備局兵曹以爲從便拮據之說每以自兵曹修補之意屢次移文兵曹則兵曹以爲御營之楊花津禁營之露梁津守廳之三田渡鎭舍修改時元無顧助之事則不可異同之意措辭防移至今因循蓋三營所屬津舍各自其營隨毀隨補便成已例則訓局所管津舍必欲籍力於兵曹者事涉訝惑當初創建旣自該營則到今重修當依他營例知委訓局而不敢擅便敎以此後自訓局主管修補依他營例爲之前聞史官之言今見宣傳官書啓可知其所見不似趁卽修補事分付該營
정조 12년 · 강
召見藥院提調于誠正閣
정조 12년 · 목
以議定慈宮湯劑故也敎曰昨日藥院問安時王大妃殿承傳色未及待令以致大殿承傳色之兼行因向來各殿承傳色遲滯事雖有推移兼行之命藥院承宣則但當從所見具由論啓勘罪可也雖以今日傳批時言之惠慶宮承言色稍後下去亦無一言論罪何如是寬恕乎此後承傳色中官之兼進或間斷下去則卽地請罪萬一掩置從他現發中官處分姑無論當該承旨當重勘以示嚴內外之別承宣或有生疏者須有掌務官之提醒可以依定式擧行如是申飭之後一或泛忽當該掌務官及首醫以顧護中官律論以此書付院壁政院亦爲知悉載之故事○政院啓言昨日藥房朝問安時王大妃殿問安大殿承傳色欲爲兼受故臣等心竊訝惑問其委折於司謁則承傳色言于司謁曰有下敎當兼受云故臣等始傳問安矣卽伏見傳敎下者推移兼行之命在於向來而昨日承傳色之有下敎云者萬萬驚駭臣等之未能覺察不卽論啓誠不勝惶恐當該承傳色所當重勘何以爲之乎敎以雖有向來下敎卿等旣不親承則豈可只憑承傳色口傳默無一言乎卿等從重推考至於承傳色自有向日廷班之屢請各殿承傳色事有此後未及待令時使之兼受後來奏別無勘罪之端矣
정조 12년 · 강
命訓鍊大將徐有大拿處
정조 12년 · 목
兵曹啓言卽接廣智營入直哨官手本則集春門北邊宮墻一間許椽木朽傷頹落依例樹栅而把守軍兵以廣智營入直砲手八名限修築守直之意分付敎以旣與頹垣有異當此潦炎軍兵把立之弊不可不念把守置之嚴飭該營使之晝察夜巡○政院啓言宮墻皆有主管而今曉集春門北邊墻垣頹圮差備至近之地把守一時爲急而日已向午尙不擧行竝與草記而不呈誠極寒心該大將不可例推而止而論勘輕重不敢擅便請令廟堂稟處敎曰近來武將無習陳試射之公務有何役役之端莫重宮墻之大內直接處自曉至午尙不把防尙不草記至有中官來報代把自本院啓辭之境大抵訓將事極爲駭然尋常擧行如此他尙何說何必借手廟堂乎當該大將下義禁府處之
정조 12년 · 강
遞吏曹參判趙鼎鎭
정조 12년 · 목
鼎鎭違召特命許遞蓋一伸無妨故也
정조 12년 · 목
以李在學爲吏曹參判姜▣爲淮陽府使鄭履詳爲昌平縣令
정조 12년 · 강
命三道癘疫關東北雨澤詳探以聞
정조 12년 · 목
因慶尙監司金光默列邑癘疾詳探事狀啓敎曰以此狀辭觀之癘疫之尙未寢息可知所報名數參以病勢其數不多此果從實枚報而然乎抑簡抄而然乎無論多寡無依者各別周恤於頷顑之前死亡人中無依者收瘞之政無或泛忽事更加嚴飭湖南狀本亦然以此意一體申飭湖西則尙無登聞前此申飭之意果安在哉昨今大雨連宵滂沱雨後病氣亦有蘇滌之望乎一體探問別邑使之從實狀聞周給收瘞等節一體嚴飭俾有實效○因咸鏡監司李崇祜榮祭停撤狀啓敎曰祈晴之後旋得暘曝云十六以後更無注灑乎言念本道穡事雨澤之太過終不得弛慮卿須體此宵旰之憂詳問邑宰俾各遍審里社各俱所見狀聞事申飭該道嶺東數邑雨水夥然似不下於北關亦爲申飭東伯詳問邑宰以聞事分付
정조 12년 · 강
命廟堂耽羅殿最違例論理覆奏
정조 12년 · 목
敎曰大小剖決大小登聞道伯有故假都事替行雖曰不易之常例至於貶目無論兵水營或濟州防營係是道伯與該帥該倅同議磨勘則昨見濟州貶目拔却同議之規以假都事姓名封啓甚至假都事書等第其所違格比諸水營兵水使自書等第爲尤甚有例無例問于該曹亦曰無是然則前伯之使假都事替封不但可駭都事之聽從亦甚疏忽政院則以貶目必自該道已頒揭亦難還下送以何以爲之微稟政院言亦然以此意問于廟堂使之論理草記覆奏
정조 12년 · 강
命內弓房加下樺皮從便劃給
정조 12년 · 목
因內弓房加下樺皮進排事手本敎曰此手本下該曹流來加下數爻從便卽爲劃給俾無次次移施之弊
정조 12년 · 강
飭船運邑防納之弊
정조 12년 · 목
戶曹啓言興陽縣稅船一隻致敗後穀物之元納宮納已拯未拯照例區處之意草記蒙允矣卽接明禮宮宮屬所告則本宮及義烈宮免稅米方欲來納云故該船監色沙格處更加査問則以爲兩宮免稅米以他小船載來而別有領來色吏云故査問于領來色吏則以爲陳省則幷付於元稅船而宮納則以他船載來云矣陳省穀納之各在他船必有符同作奸之事姑待前頭嚴覈究得而穀物爲先輸送當宮當初草記時不能詳察惶恐待罪敎曰以宮納事昨年飭敎不但截嚴況屬之本曹卽出於爲民除弊初元式令有司之遵守義尤不敢歇後而近來許多奸弊難以枚擧畢竟其害都歸於小民事之無謂孰甚於是乎朝廷擧措當從現發處懲後昨日所謂敗船之今日所謂分載者此無他從中作俑任渠輩行胸臆而然大抵防納不禁弊上生弊有司之臣若能嚴核詳察豈無草其弊之道乎粒粒辛苦出自小民膏血而及其爲弊乃至於此甚至拯米劣米之徵弊反歸於小民哀此小民何以聊生分載一款必由於防納防納一款必由於作奸令刑曹在囚諸人等除尋常各別施威究得實情以聞一以爲痛繩懲後之地一以示慰謝小民之意其在反隅之義不可自京司一番査治而止仍令廟堂將此傳敎嚴飭船運邑諸道道伯處後復有此等事現發守令重勘監司亦宜有不飭之責毋曰一時飭令莫致向後重陷事各別嚴飭卿則勿待罪
정조 12년 · 강
金吾秋曹以時囚勘律啓
정조 12년 · 목
該府啓言罪人金潤國告身盡行追奪放送閔廷桓杖一百收贖告身盡行追奪永不敍用放送李得臣杖八十收贖奪告身三等放送金泰熙定州牧卽其地定配林致秀張泳李仁煥張敬相延德雨等慶尙監司金光默狀啓內國穀虛錄逐年瞞勘罪竝告身盡行追奪又五年禁錮致秀高城郡仁煥豐川府德雨舒川郡徒三年定配泳敬相俱是喪人幷告身盡行追奪又五年禁錮而定配以喪前所犯收贖放送允之敎以有功議者各減一等○又啓言李得臣功議各減一等張敬相功減一等閔廷桓雖有功永不敍用無減等之例而卽接李仁煥呈狀則其母年今七十無兄第獨身云請仁煥定配以親年七十收贖允之○該曹啓言輕囚罪人安福崇則成均館移文內本以穿股貫索屢入捕廳之漢突入齋中凌辱多士至於釋菜時作亂於籩豆之間云故照律杖一百流三千里定配於慶興府權㸇則敎誘申應祺僞造文券欺人放賣偸食價錢二百兩申應祺則被誘權㸇僞造文券罪權㸇永興府申應祺三登縣竝定配吳景雲則敎誘粱啓賢偸出金吾所在逆家番券罪吳景雲豐川府粱啓賢靑陽縣竝定配元亨斗則欺取他人家券典當出債百餘兩後數年逃避罪杖七十收贖放送金守海則與閔敬顯符同曺大鳳之權賣畓券圖納逆宗家罪杖一百徒三年定配於平海郡而杖則竝令配所官待用杖擧行韓吾公則以士夫家婢夫凌辱其妻上典罪定配於唐津縣尹致衡則毆打士夫逃避不現罪定配於舒川郡黃一哲則祼體突入士夫家內房毆打婦女罪定配於穩城府而令配所官依傳敎待用刑嚴刑三次趙漢璡則偸出他人畓券成出僞券代充後旋因本畓之屬公畿營還給本券罪杖一百流三千里竝收贖放送金漢重則依傳敎定配於機張縣池聖禧則毆人成傷罪朴茂盛則以瞞告官長罪幷笞四十收贖放送朴聖彩則依傳敎保放奴好乭及李世興則被刺被打人傷處看審後竝依本律勘處敎曰潦炎滯囚可悶昨有分等決處之命而觀此草記各人照律可謂廷尉當傡依此擧行至於金守海如渠何足言向來判付忘未竝擧勿配參酌決放又啓言奴好乭及李世興處被刺被打人傷處看審則好乭處被刺人崔大昌傷處旣盡完合故好乭依本律勘罪後發配世興處被打人鄭榮辰胸膛被踢處一向靑黑而硬面色喘息十分危重辜限間還爲嚴囚又啓言日前司僕寺移文內巨達南莫乭持邊馬出去之際歷入其家馬則使其洞內十許歲兒看守路傍以馬轡緊繫於厥兒之手渠則仍入其家未及出來之前馬忽驚逸奔突街路兒旣被繫無以脫手隨馬捽曳終至殞命莫乭準法勘處事移文故莫乭爲先捉囚厥兒致死一款發甘該部使之檢驗則東部奉事李集命牒呈內致死兒繼得實因以馬踏致死懸錄矣莫乭處嚴覈則以爲持邊馬往于馬醫家之路喫飯次入家時以馬鞭穿插墻壁繫馬于鞭末後致死兒繼得卽姨從而適在其傍故看守之意言及矣方食之際聞行人喧傳之聲則穉兒懸于馬轡捽曳以去云故聞甚驚駭出來見之則馬匹及繼得果無去處追往跟尋已爲致死蓋馬轡端末本有套圈或者繼得解其鞭末所繫之轡渠自納手于套圈中因其馬匹之驚逸捽蹴致死而然也與繼得爲姨從之親而頃刻之間有此慘變卽欲溘然無知云矣敎曰觀此文案參以事情所謂莫乭稱名漢別無可執之罪雖欲爲死人洩冤深看難覓竝與由我之律而在莫乭無可言成獄一款姑舍是未必爲重治之罪自本曹卽爲參酌決處俾無滯囚之弊畜物何知而因畜殪人則登時戮其畜以寓重人賤畜之義可也問於該寺馬匹則伊時卽爲出給所謂屍親敢生轉賣之計了無屠殺之意云渠雖無識常漢惻隱之心人皆有之不惟不報讎忍欲爲此賭利此似小事有關風化倫綱尋常殺獄行賄私和其律何等至嚴厥漢所爲十倍甚於私和所謂屍親捉來各別嚴囚以爲待用刑痛治之地又啓言南莫乭參酌決處事命下矣謹按律文則大明律畜產咬踢人條有曰凡馬牛有觸觗踢咬人而記號拴繫不如法因而殺傷人者以過失論同律戲殺誤殺過失殺傷人條有曰若過失殺傷人者各準鬪殺傷罪依律收贖南莫乭依鬪殺律收贖放送屍親金聖大依傳敎着枷牢囚待用刑各別嚴治計料又啓言罪人南莫乭依律勘處之意草記矣記號二字之義問于律官輩則皆以爲皇朝之法馬牛之咬踢人者另加標識掛在該馬牛身上故老相傳如此云今但以不如法之文見之亦可驗此說之有據大抵馬牛之悍惡難制咬踢人觗觸人者不知其數今若明白記號標識搭在馬牛身上使人人者皆望見而避之各思處變應捽之方則世之被咬踢被觗觸死者尠矣我朝禮律規度一遵皇朝而獨於此事闕而不擧恐爲欠典擧而措之不過一號令間事請下詢廟堂劃卽擧行敎曰欲裨好生之政陳此師古之請意可嘉也許令廟堂稟處
정조 12년 · 강
召見藥院提調及下直守令于誠正閣
정조 12년 · 목
藥院以議定慈宮湯劑求對故也○藥院啓言今日湯劑進服後益有差勝之節乎臣等請更爲入侍承候敎曰慈候比朝益勝卿等不必入侍矣
정조 12년 · 강
遣承旨詣宗廟景慕宮奉審摘奸又遣吏郞摘奸大祭諸執事淸齋
정조 12년 · 강
以李洪載爲應敎洪聖淵爲執義李敬五爲正言前望也
정조 12년 · 강
有政吏曹判書吳載純參判李在學參議李時秀兵曹判書李在簡進
정조 12년 · 목
敎曰政官牌招開政差祭堂上許遞前望單子入之待下批一體牌招○吏曹參議前望李時秀批下○敎曰見其喘息當暑赴任似無其勢會寧府使李東曄改差當初本倅之移擬雖知其罕見之例越點則如何任之矣前府使李潤慶仍任前職南兵使之代今日政循例差出曠閫一時可悶待下批當日辭朝○以趙鼎鎭爲戶曹參判申致權爲豐川府使姜五成爲南兵使○備邊司啓言濟州貶目該道假都事替封可駭論理覆奏事有命矣道臣有故之時假都事替行營務蓋出不得已而至於貶目同議法意嚴重有非假都事替封替書具由登聞待新伯磨勘恐合變例而今旣頒揭還爲下送亦涉如何貶目則施行道臣方在譴削中當該假都事雖非自由疏忽則甚請從重推考允之○濟州牧使洪仁默殿最旌義縣監吳允國雖欲勤治盍免誚謗中點下○敎曰新除後召見已悶之辭陛時筵臣亦有所奏而以試可之意不得不含垢果然貶目如此今雖點下如不以有材幹者拔例差送馬在其另擇之意乎今日政勿拘堂上堂下各別擇差事申飭銓曹○敎曰左承旨老病當暑勢難供劇許遞○再政以趙鼎鎭爲承旨申大年爲旌義縣監
정조 12년 · 강
推左右捕將仍命秋曹嚴覈安景宅以聞
정조 12년 · 목
左右捕廳啓言義烈宮奴子梁世興呈狀內本宮後外北墻二間許所蓋之瓦爲賊漢所撤去云卽發校卒嚴飭譏詷矣今月十五日左廳軍官李宗遠右廳軍官陸重昌等捉來壯洞居李五壯造紙署居李仁得等兩漢故偸瓦情節反覆嚴問則五壯等招內今月初十日黃昏時與壯洞居義烈宮次知內官奴子業伊偕往本宮北墻外罷漏後外墻所蓋瓦子六十張果爲偸撤仍爲轉往帶洞居金今金家使居間斥賣於洞居內官安景宅壯洞居良人申金處而分食之意一辭納招宮墻事體所重何如而乘夜偸瓦若是其狼籍究厥所爲萬萬兇擰賊人李五壯李仁得等待用刑具格重繩次竝居間斥賣人金今金嚴囚本廳而至於私奴業伊旣爲本宮次知內官李漢謙奴子則莫重宮瓦生心犯手的是此漢慫惠而又復知機逃躱極爲痛惡故捉囚漢謙次知奴子一邊督現多定校卒刻期譏詷而其所買得者一則內官安景宅一則良人申金爲名人申金則不過平民不足深責而至於安景宅身爲內官且居本宮洞內而瓦子出處永不持疑無難買取此固可駭一次覈問在所不已而景宅旣是有官爵內官則自臣廳不得循例推捉盤覈敎曰本宮事體何等尊重雖曰外墻卽亦廟垣則十一日見失尙未捕捉此等捕廳將焉用哉揆以本廳道理宜卽草記而始於捉賊之後登聞由前由後難免不審卿等推考元犯逃躱者卽次知中官奴屬云尤極痛駭刻期跟捕待就捕嚴覈捧遲晚以啓身爲次知中使縱奴竊發亦不登時來奏此而歇治烏在其重所重杜後弊之意乎當該次知中官畿沿定配中官雖掩諱宮任之不卽發告亦極痛駭首宮任汰去令該曹照律嚴處買贜人中安景宅稱名人卽逆宦景耼之養四寸賊宦景勳之養同生者也伊時因兩宦之或斃或竄景宅未施應坐之律特命削籍逐鄕則以渠兇宦至親出沒京輦已萬萬駭痛乃反買取莫重之物與賊漢輩爲分利之計贜物多寡固無論究其情狀可謂無所不爲本廳旣掌廉伺之權則景宅之有罪無罪豈不知之且況官至亞將昧然於朝紙所出鞫獄干連人姓名而乃以有官爵等說無難書之特付不欲深責之科雖不別般處分此後凡事明著眼目無或如前曚昧景宅則按問一款卿等當捉來擧行而付之卿等難保其得情先令刑判待罷齋後開坐捉來施威買贜委折姑舍是出沒情節嚴覈取服以間事分付刑曹○禁府以中官李漢謙南陽府定配啓
정조 12년 · 강
大司諫鄭啓淳司諫李思祚掌令申禹相持平柳▣獻納尹行晉正言李柱延聯箚賜批
정조 12년 · 목
箚略曰明日卽文孝世子禫祀之月朔也無窮之至痛愈久而抑塞徑斷乳道之必有根回而尙未一訊輕投熱劑之必有情節而猶靳嚴覈締結逆復暗蓄陰圖之宇鎭旣以輸款而未正典刑不滿大慶肆發凶言之時偉未及究覈而徑先島配此人心之所以憤菀悲冤者也噫庚戍之獄仰賴乾道之孔昭終致逆情之自綻而今番之逆當問之節已綻之跡不啻明的而終祥之前一直沁泄今則竝與禫制而將過又復因循依前則此讎無可復之期請宇偉兩賊竝與醫媼先卽拿致王府待用刑夬正邦刑以洩神人之憤焉批以勿煩
정조 12년 · 목
敎曰宮城體重雖有處分重任不可久曠時囚罪人徐有大付過帶職放送○兵曹啓言弘化門南月廊入直軍直所東壁數尺許因雨頹落令紫門監防遮仍以入直軍嚴加守直之意請分付敎以此與頹垣有異但令防遮不必把守矣○訓鍊都監啓言入直軍守直事自兵曹草記矣別定將校一人仍與入直軍嚴加守直敎曰無例之事如是草記眞所謂過恭非禮豈以有昨日飭敎故爲此無於例之擧乎事極駭然亦近放恣此草記還給○兵曹啓言集春門北墻蓋瓦數張脫落處晝察夜巡之意請分付該營允之敎以此非頹垣亦非昨日半頹之比晝察夜巡則置之○訓鍊都監以集春門墻瓦脫落處晝察夜巡啓敎曰此草記尤無所據還給茍欲巡察雖非脫瓦之處其敢不爲乎
정조 12년 · 강
命京兆賑廳頹渰恤典隨卽擧行後登聞
정조 12년 · 목
敎曰當夏一番潦水何年不然而頹渰恤典亦屬常例近來則除非特敎元不自下擧行事甚駭然令廟堂知悉此後隨卽嚴飭京兆賑廳依例登聞一邊顧血小俾有申飭之實效○賑恤廳啓言中部居金聖哲家爲雨水頹壓其妻娚元厚得適來其家仍爲壓死恤典錢二兩布一疋考例題給○漢城府啓言閑良吳聖龜家頹壓之際其妹九歲兒被壓致命良人金聖哲家其妻娚閑良元厚得被壓致命吳召史家其子金春得被壓致命
정조 12년 · 강
特命兵曹判書李▣解見任
정조 12년 · 목
掌令權坪持平李基恒聯疏略曰軍號之法何等嚴重而身爲本兵之長初不能檢飭有此誤看誤布之事及其特敎緘問之下所供之辭草率漫漶不爲明陳委折雖以聖上寬容之德只下照律之命第伏念緘推之律不過杖一百而止則論其所犯罪律不當臣等謂兵曹判書李▣特施譴削之典斷不可已也批以兵判處分之以罷改推蓋因承宣提奏此則事勢似然然爾等之言亦然自有裁處之道依判辭照律以聞○司憲府以兵曹判書李▣照律啓敎曰緘推終涉太輕且有臺彈以此以彼不可仍冒本律區別功議減等以私罪施行解見任
정조 12년 · 목
敎曰以今農務方殷勸課之政專責守宰此時一日曠官可悶未下直守令皆令當日辭朝未差守令亦令待下批一體辭朝貶期當前邊上重地許久在京已未安貶目懸註亦無其例邊地守令亦令今明間下送後草記未下直邊將差使員上來守令邊將一體辭朝
정조 12년 · 강
命定配罪人李庚運等罪名以刊削改付標
정조 12년 · 목
敎曰今聞康津縣定配罪人李庚運中路病急不得前進申飭之下無以䟎程畿伯言送云本事雖可駭與重罪之難赦有異生行死歸甚如何定配分揀原傳旨中以刊削改付標不可事同罰異機張縣定配罪人沈興永亦以刊削改付標此意分付所到地方道臣處○政院以副校理朴廣源謂有身病陳疏徑出捧入禁推傳旨啓敎以聞其病勢實有汚穢之慮云禁推分揀本職許遞
정조 12년 · 강
特推都承旨及上下注書
정조 12년 · 목
因院隸被捉於夜禁敎曰夜禁申飭之下院隸作拏莫敢誰何此等不畏法之承史將焉用哉都承旨推考上下注書亦爲從重推考
정조 12년 · 목
以李太亨爲副校理尹羽烈爲副修撰柳增萬爲渭原郡守○再政以鄭昌聖爲兵曹判書吳載純李崇祜徐有防沈豊之李秉模新通也
정조 12년 · 강
特補吏曹佐郞李洪載慶安察訪
정조 12년 · 목
敎曰本事不關於本職近來銓郞視同三司敢以區區私意無難煩徹成命之下如是逡巡此亦紀綱所在當該郞廳李洪載慶安察訪除授使之當日辭朝時任察訪遞付京職
정조 12년 · 강
罷惠堂李在簡職
정조 12년 · 목
政院以惠廳堂上李在簡粘目署啓屢度催促終不修入請重推敎曰昨下傳敎何等剖拆此與官職去就亦有間焉則如是逡巡了無知感知畏底意分義可謂掃地亟施罷職之典
정조 12년 · 강
賑恤廳以病民優給結幕之需死亡恤典擧行啓
정조 12년 · 목
該廳啓言出幕病民優給結幕之需其中死亡另施恤典有命矣各部病幕合七百二十七處病民合一千六百名自五月二十二日至三十日舊幕則添補新幕則造給合空石四千一百九十一立長木二千一百三箇網宂三百九立死亡四十五名恤典依甲辰年自該署埋葬例各布一疋錢一兩題給使該部甲飭埋葬
정조 12년 · 강
以申光履爲分兵曹參議前望也
정조 12년 · 목
箚略曰臣猥暴昏謬之失兼控疾痛之呼未蒙重勘反承溫批臣誠惶悚慚恧益不省攸措軍號錯應事係無前兵判捕將之罪特以常賤之或欠照管偶闕警飭耳至於主巡該營論其辜犯不止兵判捕將之比緣臣忝在大官過蒙寬暇獨逭譴何冞切兢惶臣自叨新命行且半歲感戴洪私身不自有凡有趨簉一未或後而目下病狀實涉危惡有非時日可療此臣所以前箚祈懇仰冀體諒之仁者也況本營發巡又在今夜以此情病實無抗顏擧行之勢猥入文字又犯瀆擾伏乞將臣本兼諸任亟賜鐫遞俾便調息以嚴巡綽批以本兵主頒號且誤傳各堡是本兵所管而卿營初無誤傳在卿何有況都相無躬巡之例摘發與否尤非可論至於捕將譴罷欲警其新叨然此或爲卿控引之端方令分揀以安卿心卿須勿辭視事仍命遣史官傳諭○敎曰大臣箚批以分揀爲辭當初處分欲敎其初來前捕將趙心泰敍用仍任前任卽爲牌招傳授命召及將牌傳令
정조 12년 · 강
兵曹判書鄭昌聖上疏賜批
정조 12년 · 목
疏略曰臣向忝是任瘡疣百出畢竟人言雖論處義之失當自顧愆尤難免僨事之大何今玆新命又何爲而至哉暇使無他情勢六臘都政國之重典兄弟迭當已是難安況居官之道廉防爲重何敢以歲月之稍久晏然爲承膺之計乎三牌踵臨轉動無路冒控危苦之懇伏乞亟許鞶禠俾伸自靖之義批以陳久之事不必追提卿其勿辭行公
정조 12년 · 강
有政吏曹參議曺允大兵曹判書鄭昌聖進
정조 12년 · 목
敎曰玉堂番次苟艱在外人許遞今日政差出○承旨徐鼎修違召敎曰今聞病勢甚劇有此違牌云左副承旨許遞○以李在學爲承旨李書九爲校理沈能翼爲副修撰鄭民始爲判尹李命植爲知事鄭煥猷爲五衛將○再政以金勉柱爲寧越府使○三政以金魯永爲刑曹參判
정조 12년 · 강
重推全羅監司沈頥之
정조 12년 · 목
備邊司啓言問于全羅監司沈頥之處則所報以爲道內列邑始自春季果有輪行之疾症如感冒不至人物之致傷矣及到前月一倍熾蔓老弱多有零落之患而入此月以來漸至寢熄峽邑幾盡乾淨野邑間間有之沿邑未及蘇熄捄恤療治之道連加申飭而方其熾盛之時適緣賤疾未及上徹今於向熄之際始乃登聞事涉突兀亦極惶悚未果修啓矣有此詢問草記之命民間疾苦不卽上達莫非昏謬之致今方枚擧邑報條刊登聞此後形止劃卽啓達云本道輪行之疾近雖漸息向旣頗熾則未卽登聞致勤俯詢其在仰體之道難免疏謬之責請該道監司沈頥之從重推考允之
정조 12년 · 강
大司成尹師國以陞試罷場啓
정조 12년 · 목
成均館啓言今日設行陞補懸題矣晚後數三儒生來會場外使守僕傳語曰自齋任被罰之後參疏生進捲堂已盡處義而至於疏下儒生至今無處義之事今因泮試欲爲處義云場內諸生漸次招出故臣以罷場是三百年所無之事決不可罷場之意縷縷爲言則諸生以通文倡言於場內一齊出去故取見其通文則無發通人姓名只稱場外諸生云實是前所未有之事莫非臣疲軟見輕之致今方出處私次恭俟威罰敎曰設有惹鬧之擧但當罪其儒仍設場豈可以陞試罷場至於登徹乎事甚屑越且關後弊卿則推考雖非疏下豈無儒生卽爲設場試取雖以疏下言之生進勉參食堂幼學豈可不赴陞試乎一體申飭斯速設場惹鬧儒生卿其嚴治其罪又啓言倡論之儒發通之生旣難知名而施罰至於疏外之生亦皆引義而齊出聖敎之下末由奉行尤增死罪敎曰名以儒生無名發通何等羞恥事卿若據理責非則罪非死罪事非大事寧有不卽自現乎終匿其名終秘其蹤則豈可以儒之一字齒之乎旣不齒之以儒則他儒生又豈可與之較絜引以爲嫌乎赴試當否卽此可決況生進幼學之處義携貳不但無所據疏下疏外之知是混同又可謂太劻勷此等事件無非可以理喩而理解者彼諸生亦豈有一味不從師令之理乎再次草記屑越中最屑越之擧卿則從重推考期於待朝設場萬一以不得擧行更爲煩徹則似此巽軟不職之泮長難逭重勘雖以諸生言之能免不率敎之罪乎以此知悉無敢如前屑越
정조 12년 · 강
命湖西列邑雨澤隨聞馳啓
정조 12년 · 목
忠淸監司洪檍狀啓以爲今月初三日寅時始而至午時測雨器水深二寸五分而雨勢一向霏微分遣褊禆詳察營下近處則低汚之地擧皆浹洽高燥之畓亦幾生水群情渴望之餘得此甘澍誠萬萬喜幸公州牧社壇祈雨祭臣於初四日躬自設行計料矣今則遠近想必周洽姑觀各邑所報以爲進退之地敎曰昨見狀辭以本道諸邑多有雨澤之不足處云續見狀亂初三日之雨若是滂沛高低俱有所益自此秧役可無愆期言念民事萬萬幸甚列邑所得果如營下乎隨聞陳聞事回諭
정조 12년 · 강
特放禁推諸玉堂
정조 12년 · 강
漢城府以各部病民數啓
정조 12년 · 목
別單自今六月初一日至初五日中部所報涉疑疾一百十七名出幕郊外東部所報涉疑疾二百二名內方痛六十六名向差一百十四名已差還入二十一名死亡一名出幕九十五處西部所報涉疑疾二百四十三名內方痛六十四名向差一百三十八名已差還入三十六名死亡五名出幕一百八處南部所報涉疑疾八百七十五名內方痛一百八十八名向差六百四名已差還入六十二名死亡二十一名出幕三百五十三處北部所報涉疑疾三百八十六名內方痛九十六名向差二百五十七名已差還入三十一名死亡二名出幕一百四十二處東活人署所報涉疑疾十七名內方痛十一名向差三名已差還入三名西活人署所報涉疑疾二十二名內方痛八名向差十四名已上病人一千七百四十五名內方痛四百三十三名向差一千一百三十名已差還入一百五十三名死亡二十九名出幕六百九十八處
정조 12년 · 강
以趙衍德爲承旨前望也
정조 12년 · 목
政院以承旨李在學不爲仕進請牌招敎曰聞其本病果難供劇許遞前望單子入之待下批牌招察任
정조 12년 · 강
命鄭履煥等勘律以公罪擧行
정조 12년 · 목
因忠州牧使鄭履煥堤川縣監安廷瓛囚單敎以依本律勘放後草記○該府以履煥廷瓛等各杖一百收贖告身盡行追奪放送啓允之敎以如有功議各減一等又以履煥功減一等杖九十收贖奪告身四等而廷瓛無功議啓敎曰兩倅除拜屬耳況一是特補一是擇送俱不當徑遞至於堤倅之査逋可見氣力本律以公罪擧行竝令明日還官兩邑未捧穀物待秋收殺事令廟堂一體分付該道
정조 12년 · 강
命吏曹前佐郞李洪載仍任
정조 12년 · 목
吏曹啓言咸昌士人蔡膺河所告以爲其五代祖以恒延諡今月二十八日定行矣以國忌相値來七月十一日退定云矣敎曰旣命宣諡豈可以該郞不備不得延諡乎飭亦施矣前郞廳李洪載仍任前職使之今日入直過都政卽爲進去前察訪亦爲仍任○吏曹省記以假郞廳來呈敎曰幺麼郞官擧措焉敢若是飭敎之下以假郞廳仍直替呈省記尤萬萬駭然若有一分嚴畏之心又焉敢若是當該郞廳李洪載當各別重繩以懲日後之銓郞爲先令該府拿問重勘而省記則使實郞卽爲入直來呈拿囚則過都政後擧行事分付禁府
정조 12년 · 강
備邊司郞廳以病民摘奸啓
정조 12년 · 목
備郞柳相燁啓言臣出往東南郊病幕及病民日次摘奸則病幕四百五十八處病民九百九十三口內向差七百十六口方痛二百七十七口舊幕旣皆完實新幕亦盡牢厚而比之前巡則幕數加爲十四處病民加爲二十九口而擧一幕快差者亦多若過弦旬則必將半減致傷十口則皆是癃老稡弱飢餒難救之類故自賑廳題給恤典卽爲收瘞○趙▣啓言臣出往西北郊病民與病幕日次摘奸則新舊病民六百五十八名內還入三十五名不救三名方痛一百九十七名向差三百八十三名新舊幕二百八十處內撤還十三處比初三日摘奸時兩郊病民加爲二十四名幕數加爲二十處病故者四日內只爲三名皆是老穉癃疾之人而賑吏分留于各坊部屬行審于各里未能造幕者經雨傷破處登時結覆俱免風漏之苦不至致傷之境新出幕方痛者外差待月弦或月政後皆是撤入之類
정조 12년 · 강
遣承旨詣明陵奉審摘奸局內諸陵一體奉審
정조 12년 · 강
還給儒生捲堂草記
정조 12년 · 목
成均館以同知館事意啓言今日夕食堂不爲設行有捲堂出齋之擧而大司成尹師國謂有情勢終不入來臣等夜深後始詣泮宮問其捲堂之由則只有守齋儒生一人書進所懷以爲今見東一房掌議徐有望呈單則乃曰今日諸生亦豈盡疏外他儒乎且曰義理晦寒廉恥都喪云廉隅所在不敢晏然云居齋四人中三人卽爲出去極爲未安當此泮中有事之時不可無主管堂上大司成尹師國請令政院牌招擧行敎曰非勸入非捧所懷寧有如許格式此草記還給○政院啓言昨日夕食堂儒生有捲堂之擧而大司成尹師國謂有情勢同成均鄭昌順李秉模謂無替行之例至於經宿始以大司成牌招之意來呈草記若是遲滯前所未有請行公館堂從重推考敎以焉有如許格式此啓辭勿施大司成處申飭
정조 12년 · 강
有政吏曹判書宋載經兵曹判書鄭昌聖進
정조 12년 · 목
政院以吏曹判書宋載經參判金憙違召啓敎曰亞銓則病未參爲言云而以給由太久特命一體出牌至於判堂旣以待政命依例出牌言送政院今反違牌何也判書從重推考與參判更卽牌招日前飭敎未久違牌傳旨無端捧入當該承旨爲先推考○金憙又違召敎曰聞又違牌可知實病之難强吏曹參判金憙許遞前望單子入之待下批牌招察任○吏曹以全羅監司今方差出他道守令幷擬啓敎曰非特敎非大臣所奏而瓜滿窠之散政差出曾有其例乎相考前例草記又啓言監司瓜滿之代自本曹循例差代無可據之例而輕先問議仍爲差出啓辭昏謬甚矣惶恐待罪敎曰然則難免不審之失從重推考望筒旣不入啓差出與否非所可論矣○以鄭東觀爲副校理吳載純爲右參贊尹蓍東爲同經筵李觀成爲宣傳官
정조 12년 · 강
特補金文淳靈巖郡守
정조 12년 · 목
亞銓前望金文淳批下文淳再違敎曰稱病太支離此傳旨勿施更爲牌招又敎曰旣三納牌病不至難强可知有除輒違看作高致極可駭然吏曹參判金文淳靈巖郡守除授當日辭朝時任郡守遞付京職
정조 12년 · 강
遞禮曹判書徐有防以李秉模代之前望也
정조 12년 · 목
貶坐申飭之時六曹長當備員而有防以身病不得磨勘故也
정조 12년 · 강
召見奉審承旨李亨元于重熙堂
정조 12년 · 목
亨元啓言蜂峴禁路關係甚重自前飭令申嚴而臣於今番奉審之行伏聞此路之禁稍不如前故復命時取路蜂峴以爲看審之地則峰巓壘石自致年久而陊圯樵逕細路未免人馬之通行前後陵官不能檢飭之罪有難一一追勘此後則申飭該曹更加嚴禁恐合事宜敎以聞甚駭然分付該曹各別嚴飭各陵官使之自今嚴防堅塞此後陵官殿最時此一款定爲考課之高下奉審之行亦必摘奸事載之該房謄錄春秋一次式別遣史官或宣傳官摘奸每孟朔該房及承傳宣傳官微稟事一體定式
정조 12년 · 강
飭大司成尹師國勸入捲堂儒生
정조 12년 · 목
政院啓言泮儒捲堂已至多日大司成進去勸入後草記事連有飭敎而大司成尹師國旣入泮中謂有情勢終不擧行請重推敎以聞昨日飭敎豈敢入泮引義乎此啓辭勿施更加嚴飭
정조 12년 · 강
遞判尹鄭民始以金尙集代之前望也
정조 12년 · 강
飭諸司貶坐限內擧行
정조 12년 · 목
敎曰此等應行之事若欲隨等輒費飭敎則揆以國綱寧不屑越諸司貶坐今年磨勘處絕少云大臣衙門及衆所共知老病情勢外各該堂上從重推考自大臣衙門皆令限內爲之
정조 12년 · 강
命江陵府臘雉砲手名色自今永除
정조 12년 · 목
戶曹啓言因內需司單子明禮宮進上臘肉山猪獐鹿捉納砲手二十名自廟堂定奪江陵府無弊上納而中間以山猪獐鹿之難得砲手一名生雉十首定式上納矣近來砲手有闕不補時存堇餘一名殆將闕封依前抄補無欠封入事入啓移報備局事當初設置年條及中間廢却委折査問本道以爲釐正之地待報來論理草記事判下矣發關査問則原春監司金載纉査關內砲手之設置年條廢却委折之可考文蹟或因中間散失今無見存而抑是自初全屬於本宮初不句管於本邑自本邑元無文蹟錄置之事乎旣無文蹟無以考出蓋其頉定之際初不專屬於本邑故有此有闕未補幾至全闕之境此後則令本邑主管擧行隨頉隨定云矣依道臣所報令本邑專管擧行而猪獐鹿旣以獵得之難代封生雉依近例以生雉封進之意請分付該道道臣敎曰簽丁疊充卽小民切若之瘼軍需經用砲保匠保每見收布之狀輒先有悶惻之意況此臘雉之宮納乎又況一卒所納多至十首究厥所費甚於二疋良役如早聞之當直罷何必査問觀此草記非中間消瀜明是闕額不卽充定之致尤豈可復舊弊貽宿瘼乎絲毫有益於民御供何拘宮納臘雉砲手名色自今永除時存者移充某歧歇役事分付道臣
정조 12년 · 강
命賑廳量給貧民糧資
정조 12년 · 목
備邊郞趙▣啓言西北部病民與病幕摘奸則新舊病民六百四十九名內除其還入三十名不救六名則實病民六百十三名而方痛一百九十四名向差四百十九名新舊幕二百八十入處內撤還十三處時存幕二百七十正處○備邊郞柳相燁啓言東南郊病幕及病民摘奸則新舊幕四百八十五處內撤八五處新舊病民一千五十口內還入十八口致傷十二口○敎曰疫癘之浸熾多在窮乏之類死亡亦在此類此蓋氣虛而病侵病侵則至於不起近以備郞摘奸來奏推之兩卽所告致死人命各過十餘名之多而聞是至窮乏者云與其顧恤於庇身掩骼曷若先救其飢俾免死亡之爲實政乎甲辰則以發賣之時別給糧資而今番雖有異焉流丐賜米常年多有其例令備郞及賑郞詳抄頷顧之類仍令該廳量給穀物俾救病之擧得有活命之效事令廟堂各別申諭該廳形止仍令草記
정조 12년 · 목
先是因檢書官積城縣監李德懋楊根郡守柳得恭入來單子敎曰昨日積倅入來今日楊宰入來方農民務政宜勸課此時曠官朝禁何如則內閣之無端招來果何委折此蓋在京檢書官輩厭其入番圖囑閣臣續續招來之致事極駭然李集箕之單番勞或償罪比之成大中三年獨番可謂太逸至於徐理修未知病故之何如而長時稱病此人本不解事且無才藝華銜腴牧於分過矣不念知分之義惟思養病之計尤極駭然雖無集箕理修許多人才豈無可合之人兩人幷汰去今日內擬薦斯速取才外任兩檢書當刻內下送萬一遲滯還官當別樣處分出代間下位前檢書中仍直此後除非因傳敎公文或應參上來外無得上送之意行會該道至是檢書官新薦八人自本閣先試製講次試寫才進士金基普論三中居首幼學金照排律三下居首進士成海應講純通居首幼學李喜經中楷三上居首成海應小楷三上居首海應以七分計劃居首敎曰取才居首進士成海應檢書官差下不過申飭前勞宜念前檢書官徐理修李集箕分揀仍任年前取才時一人以高等無端見漏此蓋誤計劃而然伊時以嚴試事之意特命勿論此似李德懋之弟名字不得記有自本閣相考其時榜目以啓本閣以取才時高等見漏人果是李德懋之弟功懋啓敎曰檢書官徐理修李集箕旣命勿汰然則原額外一人爲剩窠時任苟簡時則外任猶可仍帶今則綽可備員外任檢書官李德懋今姑改差又如此則一窠又有闕矣取才高等無端勿論豈無向隅之歎本閣事體自別雖屬官宜取根着年前入格人幼學李功懋檢書官差下仍令該曹付軍銜使之入仕
정조 12년 · 목
箚略曰臣於病淹之中伏聞以各司殿最限內磨勘之意飭敎誕宣而臣之自來貞疾近成癃廢雖一時暫赴之公故亦無動作之望重以數日來猝被毒感不省四到臣之久曠兼務固積尸素之罪至於尋常應行者反貽中朝之提飭其孤恩慢命合被大何豈容任其虛縻哉伏乞亟遞臣所帶太僕御營廚院提擧之任俾貶坐無滯焉批以聞有所愼豈勝奉念日來極慹將攝易致失宜貶目未勘何用深引卿須安心調理仍命遣史官傳諭遣御醫看病
정조 12년 · 강
校理李羽晉陳疏乞郡賜例批
정조 12년 · 목
有隣啓言各邑田政紊亂處待年豐改量事曾因筵臣所達有所行會矣卽聞安岳量田在三去己酉更無改量之事非但田案朽破奸僞百出宜卽改量釐正矣敎以待新伯下去詳探事情狀聞後稟處
정조 12년 · 강
有政吏曹參判李在學參議李時秀兵曹判書李在簡進
정조 12년 · 목
以李景溟爲正言鄭景仁爲五衛將
정조 12년 · 강
決放禁府刑曹時囚
정조 12년 · 목
敎曰日熱如此禁府刑曹時囚依判下決放事分付○以禁府都囚徒敎曰鄭觀采問渠難以取信待新道伯下去親執各別詳査以聞行査間保放宋翼孝罷職放送朴思弼考律勘放後草記○以刑曹都囚徒敎曰金興謙決杖收贖放送奴㐥奉放別監一人次知奴婢竝囚卽法外之事當該請謁之司謁及許施之承宣俱不可無罪其委折自本曹査實草記○該曹啓言奴㐥奉依傳敎放送金興謙決杖收贖放送事竊有迷見憲吏之不以向來傳敎提告於臺臣非曰無罪因臺疏而杖憲吏恐有欠於優禮臺諫之盛意杖贖一款更待處分闕直別監奴婢竝囚事取供於當該司謁金忠大處則以爲當番別監無端闕直請謁于政院自政院捉囚其奴子而猶不入番故疊請囚次知云又問於政院則以爲近來別監之不入番幾乎無日無之故司謁來請則輒許囚禁一人次知之竝囚奴婢果未覺察云矣敎曰憲吏事執藝之說可嘉不誠罪在臺臣因官員事替治下吏亦如何所請特爲依施別監次知事請謁之後又不入番則具由手本可也當者科治可也名以次知奴婢竝囚加此一等親屬當捉囚又加此一等正妻當捉囚其流之弊將至於虧壞金后之典當該承旨從重推考當該司謁捉來囚禁待下敎杖贖放送政院若此則他各司可以反隅近來次知囚禁之法奴屬外親屬及正妻或有越法囚禁之事乎卿其限年條詳査溯考草記如無文跡之可據此弊有無査問獄屬明日草記
정조 12년 · 강
重推吏曹判書吳載純承旨南鶴聞
정조 12년 · 목
判義禁徐有慶違召敎曰獄官自有情勢且聞有衆所共知實病許遞政官待開門牌招開政差出待下批牌招照律近日吏判事極礙眼一自行公之後每政輒違於初牌似此處義得不乖當且以兼帶閣職事言之仕進於閣中而不參本兼陪班不參問安不參齋直去就不容若是顚錯國綱所在決難許久無飭吏曹判書吳載純姑先從重推考後無敢如前屑越事各別申飭○敎曰一事二事鍊熟無期同副承旨南鶴聞從重推考
정조 12년 · 강
漢城府以頹壓民家摘奸啓
정조 12년 · 목
東部九戶西部四十四戶南部三十二戶北部五十戶致命一人中部一戶五部頹壓合一百三十六戶致命一人
정조 12년 · 강
召見藥院副提調尹行元黃海監司李敬倫及輪對官于誠正閣
정조 12년 · 목
以沈能翼爲修撰韓光會爲判義禁
정조 12년 · 목
仁浩疏略曰昨伏見秋曹草記批旨而伏承重推之命惶隕悚戲靡所容措第伏念近日闕直之掖隸無他施罰之道司謁輩謂有一日屢囚次知之例故輒許囚禁如無奴婢者或不無混囚親屬之事論其辜犯不但止於今番之不察而已伏乞亟勘臣罪敎曰近來設有冒禁事非獨此承宣一人所創則旣命該曹査問但當恭竢勿論自首與引罪揆以事體不當如是煩瀆原疏還給當該承旨推考牌招仕進
정조 12년 · 강
令廟堂飭各司次知囚禁之弊
정조 12년 · 목
刑曹啓言憲府書吏金興謙依傳敎放送司謁金忠大捉囚而杖贖則更待下敎擧行各司次知囚禁親屬或正妻囚禁與否臣曹與獄署皆無文蹟留置之規招問獄署諸吏則以爲親屬爲次知者容或有之正妻囚禁事先朝受敎以後至今遵守而犯重科逃躱之類替囚親屬刻期督現便成謬例臣亦未免循襲不勝惶恐矣敎曰法禁稍久則必弛申申修明乃爲悠久之道況先朝受敎所重何如載在續典信如金石正妻雖無囚禁之事云而親屬囚禁決知其不能區別今欲一一査實徒近紛挐雖付之昧爽以前此後因其夫替囚正妻因其子與弟替囚父與兄嚴禁一款更加修明犯者官員以制書有違律論而獄官執告政院掩置不告者論罪等事一依續典受敎遵行仍以此批旨令廟堂申飭各司
정조 12년 · 강
命銓郞宣諡斯速擧行
정조 12년 · 목
吏曹啓言慶尙監司金光默移文內忠簡公李東標延諡定行於七月初七日安東地毅愍公朴而絢忠壯公朴永緖延諡定行於十月二十五日星州地忠淸監司洪檍移文內襄貞公張弼武延諡定行於十月二十日永同地全羅監司沈頥之移文內忠貞公閔伸延諡定行於十月初十日海南地原春監司金載瓉移文內毅憲公金禮直延諡定行於十月十五日原州地云矣敎曰銓郞之許久覊縻安知無更生弊端宣諡日子之如是太緩殊非申飭之本意湖西襄貞公家則文敬公宣諡時以一銓郞同爲擧行主家貧寒如難趁期自辦分付該道優給宴需仍令轉往湖南忠貞嶺南毅愍忠壯家宣諡宴需優給一款亦依湖西例爲之日子從便進定事一體分付關東伯處亦爲依此分付銓郞則待他銓郞上來進去
정조 12년 · 강
勘放時囚朴思弼
정조 12년 · 목
義禁府以思弼杖一百收贖告身盡行追奪放送啓敎以功減一等又啓言吉州竄配罪人趙鎭宅遭母喪請依法典給由過葬後還發配所敎以聞甚矜惻依草記給暇
정조 12년 · 목
中部涉疑疾一百四十七名出幕郊外東部二百十七名西部一百八十四名南部七百三十三名北部四百一名東活人署十名西活人署十二名以上病人一千五百五十七名方痛二百十二名向差一千一百四十二名已差還入一百八十五名死亡十八名出幕六百二十六處○備郞趙▣啓言四部新舊病民一千四百八十六名內還入二百四十二名不救十二名方痛一百八十七名向差一千四十五名時存幕五百七十五處而各處多有空幕故出來病民卽皆入處而結造日久更値雨水必有滲濕之患故助給空石之意申飭賑郞與各部舊病民中抄出其受米過八日而加痛饑困者十三名新病民中又抄當給者二十二名眼同賑郞依例給米合米十二斗
정조 12년 · 강
特給武藝別監朴慶基婦崔女米錢以奬其節
정조 12년 · 목
壯勇營以武藝別監朴慶基有妻娶妻請除下後科治敎曰有妻娶妻在法當禁一妻一妾班賤何異所謂作罪本妻斯速率置所謂送采後妻燕爾隔宵還退可惜相考渠門地果若差池以家直施行以此意兩邊人處捧侤音擧行形止卽爲回粘家直一款越邊萬一稱冤循便決給緣由論理回粘○壯勇營啓言武藝別監朴慶基送采處卽市井崔道濟庶妹也招致道濟以家直名成婚事分付則道濟言雖老而廢倫決不爲妾婚云故慶基處以不可强婚之意分付敎曰不願爲妾人情無怪而萬一空老亦足干化所謂崔哥漢若以改定婚處約日成事緣由來告特爲依其言嚴飭朴慶基處更勿干涉仍卽推出文名還給崔哥處俾無一婦失所之望○壯勇營啓言良人崔道濟呈狀渠妹言旣已受采雖曰未醮身已許矣雖爲婢於朴家亦不辭寧爲妾於已受采之家不可更向他處云別監朴慶基呈訴分付退婚後更不敢生意崔哥更以成婚之意懇請以初定日成親云兩訴旣如此請依願施行敎曰一夫一婦不宜失所前此許令退婚出於從願之意渠所訴如此依願施行使卽過行如渠賤流女人能識大倫之至嚴且重以曾受幣謂已許身而爲妾爲㒒皆不暇恤誓死從夫貞操凛然不料蓬華陋巷有此特絕之行在朝家尙善奬節之道雖付有司另施紀異之典固無不可此則事近張大姑置之同崔哥女人則朴慶基處以後妻定給而崔女家米三石錢五十兩輸送事分付戶房所以替給復之典一以樹風化一以聳瞻聆
정조 12년 · 강
命完伯究覈興陽縣敗船情節
정조 12년 · 목
全羅前監司沈頤之以興陽縣敗船穀物不知下落嚴飭搜極啓敎曰自有臭載狀啓卽所未有所未見者無一拯出不知去處云者寧有如許事理奏御文字事體何等嚴重而只從供招牒辭矇然登聞大是疏忽封啓前道伯推考此狀啓還下送令新伯除尋常親執詳査待其究覈奸情仍卽具格狀聞後令各該衙門覆啓稟處
정조 12년 · 목
以李最源爲全州判官徐命存爲文化縣令○因杆城郡守望筒敎曰東郡雨暘甚關心此時課農之政不可一日暫曠蔘弊釐正未久道內有聲績守令中擇差除朝辭赴任○以李敬魯爲杆城郡守朴廣源爲金城縣令
정조 12년 · 강
飭永禧殿參奉姜有一當日肅拜
정조 12년 · 목
禮曹啓言永禧殿參奉姜有一未肅拜今十五日焚香受香時替直無人云請依定式以假官推移入直敎曰每每假官替直事體未安參奉尙今未肅拜極爲駭然使之今日內肅拜淸齋受香
정조 12년 · 강
有政吏曹參判李在學參議李時秀進
정조 12년 · 목
以尹昹爲林川郡守
정조 12년 · 강
命武臣殿講涼生後更稟
정조 12년 · 강
司直鄭昌聖陳疏賜例批
정조 12년 · 목
疏略曰臣冒當匪據忽遭橫逆倉卒處置未免失宜貽羞取侮合被大何聖度天大罰止簿罷甄敍如舊追惟過境徒增恧戲自有此事可笑之說無理之謗靡所不至其曰收牌者爲閑良求解之言也其曰出給者欲甚臣疲軟之罪也及夫秋曹草記出而歸行言於實際指營屬爲證左所謂營屬未知何人而臣之帶率則目睹其狀拾得將牌於路傍者有之落留前排而護送者有之決無右袒閑良做此虛妾之說臺章請勘不計傳聞之虛實專肆街巷之口氣上而壞朝廷之體下而傷士夫之風反躬自悼無面可顯臣非不知卽地結縳以威力制而凶頑無賴之輩初旣肆惡而毆校則似無斂手就縳之理如是之際勢將格鬪名以本兵之長與彼蟣蝨之賤喧閧於街上其爲駭瞻瞩而隳國綱殆有甚於臣身之逢辱故姑先責之以事理査之於別將按法嚴治亦或一道而事旣不幸到此臣復何辭自解伏乞亟令銓曹勿復檢擬以謝人言
정조 12년 · 강
命良靖公黃事孝延諡從便進退
정조 12년 · 목
吏曹啓言南原幼學黃處煥來告其十代祖良靖公事孝延諡定行於九月初二日云矣敎以日子以湖南進去銓郞往復道臣從便進退而如欲進定亦爲顧助宴需事分付
정조 12년 · 강
召見前全羅監司沈頤之于誠正閣
정조 12년 · 목
頤之啓言海島遼遠故凡係民生疾苦不能隨事自達於營邑其所撫摩顧恤之道固當加意於陸民而最悶苦者卽導掌屯監輩之弊也土產之誅求供饋之徵索竝與往來道里之費亦皆責出於應捧土稅之外道臣邑宰雖或操切而終無懲畏之效自朝家各別嚴飭禁斷俾絕其弊則實合綏遠之政矣敎以出擧條令廟堂各別嚴飭俾有實效
정조 12년 · 목
敎曰次對久未爲之領相如可造朝使之明日來會
정조 12년 · 목
趙▣啓言四部新舊病民合一千二百六十八名內還入七十六名不救六名而方痛一百七十六名向差一千十名時存幕五百三十九處舊病民中抄其飢困十八名新病民中抄其當給者二十三名眼同賑郞依例給米合米十四斗二升○賑廳啓言今十三日五巡給糧當次故發遣郞廳與備郞各該部官抄病民中飢困尤甚者四部合四十一口處米十四斗二升七月初八日及十一日本廳郞廳與備郞摘奸時抄飢救急之數四部合七十六口米一石十一斗○忠淸監司洪檍狀啓以爲道內癘疫形止列邑所報今纔齊到陰城等七邑今則乾淨俱無方痛死亡韓山等三十三邑總計其數方痛二百十九名前後死亡二百五十五名給糧救療助需埋瘞之節關飭列邑俾有實效○備邊司啓言卽見慶尙監司金光默所報則以爲本道輪疾各邑方痛中抄出貧乏者量宜助糧死亡者優給葬需之意措辭嚴飭云矣敎曰兩南雖已申飭他道別關遍飭至於北道近聞筵臣言至于深北不無所聞云其間果已乾淨乎枚擧前此飭敎另飭道伯各別顧恤趁卽收瘞無或有偏施之患事分付
정조 12년 · 목
左議政李性源啓言向日筵中以明智島鹽利屬營門屬本府便否與領相及曾經道伯爛議覆奏事有命矣往復於領相則以爲關問該道待狀聞稟處爲好云其日入侍外曾經道伯亦以爲有難遙度別無定見首相之言旣如此請先爲發關該道監營使之商度馳啓從之又啓言向日明智島事詢問時禮判以曾經道伯亦有仰對者而擧條列書中獨見漏心甚訝之卽聞承宣所奏則有問而無答云事涉未安請禮曹判書李秉模推考從之又啓言擧條簡問之時重臣設或不卽錄送更無往復仍致脫漏亦甚未安請當該注書拿處敎以推考原擧條改付標又啓言臣於閤外見關西道臣狀啓則鳳山撥站事誠駭然矣近來兩西撥路每致生事地方官若果察飭則川水漲溢之時不宜令輕易涉險雖或涉險亦宜有越川軍護送而致此意外漂失向後時急邊報若復閪失則疏虞莫甚請當該地方官罷職從之又啓言平安兵使趙圭鎭黃海兵使孫相龍狀啓以爲今秋巡操及營將巡點別武士鄕騎士武學都試何以爲之事請令廟堂稟旨分付矣以兩道道臣農形狀啓觀之關西之江邊海西之峽沿雨水過多俱有失稔之慮戎政雖重此時依例擧行恐不免擾民之歸請竝令停操從之又啓言守禦使金鍾秀總戎使李昌運京畿監司洪秀輔江華留守尹承烈永宗僉使金魯成狀啓以爲今秋水陸操合操巡操何以爲之事請令廟堂稟旨分付矣戎政甚重而多年停廢誠涉疏虞竝令設行忠淸兵使權䎐水使邊慶遇狀啓以爲今秋水陸操營城將巡點何以爲之事請令廟堂稟旨分付矣本道停操亦已多年請竝令設行敎以一體停操又啓言統制使李漢豊慶尙左兵使李潤禧右兵使李延弼全羅兵使沈▣狀啓以爲今秋水陸習操營城將巡點等事何以爲之請令廟堂稟旨分付矣湖南則纔經癘疫此時擾民誠甚可悶水陸操竝令停止而至於嶺南則今年癘疫不至如湖南戎政甚重許久停操未免疏虞請竝令依例設行詢于右相右議政蔡濟恭曰詰戎有國大政而停廢已久事甚可悶今年嶺農庶可登稔如此之年何可停止乎敎以武將各陳所見御營大將李柱國訓鍊大將徐有大俱曰詰戎之政國之大政而年年停操或至十餘年之久操鍊之外軍兵逃老故闕額充定多有疏漏官門聚點雖似便好而闕額充定只自該邑擧行則亦不無有名無實之患今年年事庶有登稔而如不行操則明年年事預未知如何轉輾停廢誠可悶矣敎以嶺南事非不知戎政之至重與其擾民而無實效當此瘡痍未蘇之時宜念靜奠之方特爲一體停操雖以尋常操鍊言之司鍊勝於擧一營習操哨鍊尤勝於司鍊隸習鍊熟之道不在於張大與否今番則自本司另飭該道官門聚點無或如前無效敎其進退坐作之節俾免民不知兵之歎令各其帥臣嚴加申飭守令擧行之不勤隨現論責之意措辭行會
정조 12년 · 강
有政吏曹參判李在學進
정조 12년 · 목
以李顯靖沈晉賢爲修撰梁埉爲鳳山郡守
정조 12년 · 강
刑曹判書金鍾秀參判金魯永聯疏賜例批
정조 12년 · 목
疏略曰臣等卽伏見前兵曹判書鄭昌聖疏不勝驚愧右袒虛妄之目意在傍照營屬何人之說語似迫問此非臣意慮之所敢到而此事顚末自有都人耳目臣等何必費辭以重傷朝廷事面也哉臣等俱以無似待罪法官因一査事遭此困境此臣之罪何敢尤人伏乞亟命遞改臣等之職
정조 12년 · 목
刑曹啓言西部居民姜順大承文院出牌捉去之說因事現發故査實則以本院新來催促之朱牌捉去云直囚衙門外之不得用牌法意截嚴況官員催促之朱牌尤非民人推捉時所用而本院郞廳之冒法出牌萬萬驚駭吏隸自臣曹令方從重科治當該郞廳請令該府拿問處之從之敎以可謂法外之法外不飭之公事堂上從重推考
정조 12년 · 강
命定配罪人延德雨特爲放送
정조 12년 · 목
忠淸監司洪檍以德雨到配啓敎曰驪州動駕時以南漢將校效勞旣多所犯亦甚零星特爲放送令該廳更令收用○因刑曹都囚徒敎以金忠大決杖收贖放送
정조 12년 · 강
平安監司狀罷定州牧使李壽鵬
정조 12년 · 목
該監司金履素狀啓以爲平壤庶尹趙鼎玉牒呈內定州移轉小米二千石受來時以該邑斛量來而量斛之際別定將校左右圍立惟意輕量二千石量給餘數合爲五十六石之多該邑稱以斛量剩穀仍不出給云今此還穀之移轉移貿寔出朝家平準裒益一視均惠之盛意則剋減取剩歸之私索該牧使李壽鵬爲先罷黜其罪狀請令攸司稟處
정조 12년 · 목
以吳大益爲定州牧使
정조 12년 · 강
特敍前海伯金思穆
정조 12년 · 목
思穆替納密符敎曰旣遞來矣飭亦行矣敍用口傳付軍職使之親納
정조 12년 · 강
命畿邑臘猪勿以本色封進
정조 12년 · 목
敎曰獵雉旣命除弊夏月勿封況臘猪乎釐正節目將啓下畿邑臘猪之弊熟聞之此後臘猪亦依夏雉及獐鹿新定式勿以本色封進事分付畿營
정조 12년 · 강
命定州前牧使李壽鵬減斛入已一款詳査稟處
정조 12년 · 목
刑曹以壽鵬移義禁府處之啓敎曰減斛委折固可覈也入已與否先宜査出懲貪之典申禁未久此等事現發豈或歇勘而歸之私橐云云雖在於狀本跋辭吏鄕諸招但稱姑未出給於平壤府此一款詳査歸一然後可以拿問以此意分付道伯卽爲詳査狀聞後稟處
정조 12년 · 목
中部涉疑疾一百四十七名出幕郊外東部一百八十一名西部一百八十八名南部六百六十七名北部四百九名東活人署四名西活人署二十一名以上病人一千四百七十名方痛一百八十八名向差九百六十五名已差還入二百九十七名死亡二十名出幕五百處
정조 12년 · 강
慶尙監司金光默以道內癘疾形止啓
정조 12년 · 목
該監司狀啓以爲安東等十邑合計方痛一百三十二名向差一百三十二名死亡一百四十五名南海等八邑方痛一百三十三名向差一百七十四名死亡九十五名助需掩埋之政給糧治療之方連加關飭擧行
정조 12년 · 강
召見藥院三提調及前海伯金思穆于誠正閣
정조 12년 · 강
特遞原春監司金載瓉
정조 12년 · 목
敎曰向聞大臣言欲爲內移而未果今又聞之奉老情理勢難離捨瓜旣熟矣原春監司金載瓉特爲許遞其代今日政差出
정조 12년 · 목
以李度默爲原春監司沈頥之爲副總管
정조 12년 · 강
召見下直守令于誠正閣
정조 12년 · 목
敎曰抱川縣監魚用謙金城縣令朴廣源相換除朝辭赴任
정조 12년 · 강
補修撰沈晉賢山淸縣監
정조 12년 · 목
政院以晉賢違召啓敎曰前此分明行公情勢無可言而忽地違牌視作日課今不知爲幾日寧有如許事體向來諸儒臣投竄之擧亦非已鑑乎決不可循例踏下山淸縣監除授仍令當日辭朝時任縣監遞付京職
정조 12년 · 강
持平柳▣上疏賜批